《和向倅韵》
宋代·彭龟年

误身利名场，无异一釜甑。
置之水炎间，谬以力取胜。
人生具天则，发见亦有证。
如水行地中，投隙即流迸。
但恐人欲纵，勃若一民横。
志师傥自强，万虑当退听。
谁能学禅伯，绝物以求定。
吾闻至人言，当识动中静。
万变不可齐，一念终难正。
口耳固在我，视听复谁令。
须从事上学，宁有物外性。
能用使太平，不用我何病。
斯言闻亦多，究竟终未莹。
从今三爇香，愿以公为镜。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。